**Prijímanie dieťaťa do MŠ**

**Termín podávania žiadostí**

**Žiadosti rodiča**, inej fyzickej osoby než rodiča, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu, alebo zástupcu zariadenia, v ktorom sa vykonáva ústavná starostlivosť, neodkladné opatrenie alebo výchovné opatrenie na základe rozhodnutia súdu o prijatie dieťaťa na predprimárne vzdelávanie do materskej školy sa podávajú v čase:

**od 1. mája do 31. mája.**

Konkrétny termín a časové rozpätiena každý školský rok **určí a zverejní riaditeľ ZŠ s MŠ po dohode so zriaďovateľom.**

**Požadované doklady od zákonného zástupcu:**

* žiadosť o prijatie ( písomnou formou alebo elektronicky cez informačný systém edupage),
* potvrdenie o zdravotnej spôsobilosti obsahujúce aj údaj o povinnom očkovaní.

Ak ide o dieťa so špeciálnymi výchovno-vzdelávacími potrebami k vyššie uvedeným dokladom je potrebné doložiť:

* vyjadrenie príslušného zariadenia poradenstva a prevencie,
* odporučenie všeobecného lekára pre deti a dorast.

Potvrdenie o zdravotnom stave dieťaťa nie je potvrdením o akútnom zdravotnom stave dieťaťa, ale je potvrdením toho, že dieťa netrpí žiadnou takou chorobou, ktorej prejavy alebo dôsledky by mohli negatívne vplývať na jeho pobyt v materskej škole alebo ohrozovať, či obmedzovať výchovu a vzdelávanie jeho samotného alebo ostatných detí, ktoré sa na predprimárnom vzdelávaní v MŠ zúčastňujú.

**Podávanie žiadostí**

Rodič môže podať žiadosť:

* osobne,
* poštou, alebo kuriérom na adresu materskej školy,
* e-mailom alebo odoslaním naskenovaného tlačiva prostredníctvom e-mailu,
* prostredníctvom elektronického dokumentu v informačnom systéme edupage.

**Podpisy zákonných zástupcov**

Na žiadosti musia byť podpisy oboch zákonných zástupcov!

Podpis oboch zákonných zástupcov dieťaťa sa nevyžaduje, ak:

- jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená, je tu potrebné predložiť kópiu rozhodnutia súdu,

- jeden z rodičov nie je schopný zo zdravotných dôvodov podpísať (je potrebné potvrdenie od všeobecného lekára)

- vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa (potrebné predložiť čestné vyhlásenie, ktoré je zverejnené na stránke školy v sekcii dokumenty na stiahnutie)

Zákonní zástupcovia sa môžu dohodnúť, že žiadosť podpisuje iba jeden zákonný zástupca a rozhodnutie sa doručí iba jednému zákonnému zástupcovi, ak písomné vyhlásenie o tejto skutočnosti doručia/predložia materskej škole. (príloha: Písomné vyhlásenie zákonných zástupcov)

**Rozhodnutie riaditeľa školy**

Dieťa je do materskej školy prijaté vtedy, ak riaditeľ školy o jeho prijatí vydal rozhodnutie. Kompetenciu rozhodovať o prijímaní detí do materskej školy majú riaditelia materských škôl ustanovenú v § 5 ods. 14 písm. a) zákona č. 596/2003 Z. z.

Rozhodnutie o prijatí dieťaťa do materskej školy na predprimárne vzdelávanie do nového školského roku vydáva riaditeľ do **30. júna** školského roka, ktorý predchádza školskému roku, v ktorom sa má predprimárne vzdelávanie dieťaťa začať.

**Požiadavky na dieťa:**

* je citovo zrelé, dokáže zniesť odlúčenie od rodičov,
* je samostatné pri obliekaní, jedení, používaní WC (dokáže sa pýtať),

Rodič dieťaťa, ktoré navštevuje materskú školu už nepodáva žiadosť o prijatie do nového školského roka.